Tarybos reglamentas (EB) Nr. 179/2002
2002 m. sausio 28 d.
iš dalies keičiantis Reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriuje taisykles ir tvarką
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Reglamente (EB) Nr. 2792/1999 [4] pateikiamos išsamios nuostatos, susijusios su daugiamečių žvejybos laivyno orientavimo programų įgyvendinimu.
(2) Sprendimas 2002/70/EB iš dalies keičia Sprendimą 97/413/EB dėl Bendrijos žuvininkystės sektoriaus pertvarkos laikotarpiu nuo 1997 m. sausio 1 d. iki 2001 m. gruodžio 31 d. tikslų ir išsamių taisyklių, siekiant tvaraus subalansavimo tarp išteklių bei jų eksploatavimo [5]; ypač pailgindamas jo galiojimo laiką iki 2002 m. gruodžio 31 d.
(3) Siekiant sustiprinti tarptautinę veiklą, kuri neleidžia bei naikina nelegalią, nepraneštą ir nereguliuojamą žvejybą, viešoji pagalba neturi būti suteikiama žvejybos laivų perdavimui visam laikui trečiosioms šalims, kurias atitinkamos regioninės žuvininkystės organizacijos apibūdina kaip šalis, leidžiančias tokius žvejybos būdus, kurie kelia pavojų tarptautinių išsaugojimo priemonių efektyvumui.
(4) Tikslinga sugriežtinti panaikinimo, susijusio su naujų pajėgumų įvedimu, sąlygas tiems segmentams, kuriuose dar nepaisoma metinių tikslų.
(5) Todėl kai kurios Reglamento (EB) Nr. 2792/1999 nuostatos turi būti iš dalies pakeistos,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2792/1999 iš dalies keičiamas taip:
1) 4 straipsnio 3 dalyje "2001 m. gegužės 1 d." keičiama į "2002 m. gegužės 1 d.";
2) 6 straipsnio 2 dalies pirma pastraipa pakeičiama taip:
"Tuo atveju, kai Bendrijos žvejybos laivų rejestre įregistruoti laivai, kurių bendras ilgis mažesnis nei 12 metrų, bet ne traleriai, ketina padidinti pajėgumą, valstybės narės gali pateikti prašymą, aiškiai nurodydamos pajėgumo padidinimo apimtį, siekiant pagerinti saugumą, navigaciją jūroje, higienos sąlygas, produktų kokybę ar darbo sąlygas, jei šios priemonės nepadidins atitinkamų išteklių eksploatavimo masto.";
3) prie 7 straipsnio 3 dalies b punkto pridedama:
"iv) jei trečioji šalis, kuriai perduodamas laivas, nėra sudariusi sutarčių su atitinkamomis regioninėmis žuvininkystės organizacijomis ir su jomis nebendradarbiauja, tai šios organizacijos nepripažįsta tos trečiosios šalies kaip leidžiančios tokius žvejybos būdus, kurie kelia pavojų tarptautinių išsaugojimo priemonių efektyvumui. Komisija reguliariai skelbia atitinkamų šalių sąrašą Europos Bendrijų oficialiojo leidinio C serijose.";
4) 9 straipsnio 1 dalis pakeičiama taip:
"1. Nepažeidžiant 3 straipsnio 3 dalies antroje pastraipoje nustatytų sąlygų, viešoji pagalba laivynui atnaujinti ir modernizuoti suteikiama tik vadovaujantis šiomis ir 6 straipsnyje bei III priede išdėstytomis sąlygomis, jei laikomasi daugiamečių orientavimo programų bendrų metinių tikslų:
a) kai laikomasi atitinkamiems segmentams nustatytų metinių tikslų, valstybės narės privalo užtikrinti, kad programos laikotarpiu, nuo 2000 m. iki 2006 m., su viešąja pagalba įsigijus bet kokių naujų pajėgumų, būtų panaikinti be viešosios pagalbos įsigyti pajėgumai, kurie yra ne mažesni už naujuosius atitinkamame segmente įdiegtus pajėgumus, skaičiuojant jų dydį pagal tonažą ir galingumą;
b) kai atitinkamiems segmentams nustatytų metinių tikslų dar nesilaikoma, iki 2001 m. birželio 30 d. valstybės narės privalo užtikrinti, kad programavimo laikotarpiu nuo 2000 m. iki 2001 m., su viešąja pagalba įsigijus naujų pajėgumų, būtų panaikinti be viešosios pagalbos įsigyti pajėgumai, kurie yra bent 30 % didesni už naujuosius atitinkamame segmente įdiegtus pajėgumus, skaičiuojant jų dydį pagal tonažą ir galingumą; laikotarpiu nuo 2002 m. sausio 1 d. iki 2002 m. birželio 30 d. panaikinti pajėgumai turi būti bent 35 % didesni už naujuosius įdiegtus pajėgumus.
Panaikintus pajėgumus galima pakeisti tik naujais pajėgumais, įsigytus su viešąja pagalba, kaip numatyta šiame punkte;
c) viešoji pagalba taip pat gali būti suteikta įrengiant ir modernizuojant laivus, kai tai neįtakoja pajėgumų, matuojamų tonažu ar galingumu.
Taryba, Sutarties 37 straipsnyje nustatyta tvarka, iki 2002 m. birželio 30 d. priima sprendimą dėl būtinų šios straipsnio dalies pakeitimų, taikytinų nuo 2002 m. liepos 1 d.";
5) 16 straipsnio 2 dalis pakeičiama taip:
"2. Valstybės narės gali teikti finansinę kompensaciją žvejams ir laivų savininkams, kai Bendrijos teisės aktai nustato tam tikros įrangos ar žvejybos metodų techninius apribojimus; tokios pagalbos tikslas - padengti techninį pritaikymą, ir ji negali būti mokama ilgiau kaip šešis mėnesius."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. sausio 28 d.